**Ахмедхаджаев Азим Исраиловичнинг соҳа мукофотлари билан тақдирлаш маросимидаги табрик сўзи**

Ҳурматли ҳамкасблар, қадрли алоқачилар!

Сўзим бошида барчангизни “Хотира ва қадрлаш куни” ва бугунги касб байрамингиз билан қутлаб турганимдан ғоятда мамнунман.

Ахборот технологиялари ва коммуникациялари соҳасининг юртимиз равнақи ва халқимиз турмуш даражасини янада яхшилаш, одамлар дунёқарашини бойитиш, мамлакатимизнинг салоҳиятини оширишдаги ўрни тобора муҳим бўлиб бормоқда.

Айни пайтда Вазирлик тизимидаги корхона ва ташкилотларда, умуман алоқа соҳасида 35 мингдан зиёд ходимлар фаолият кўрсатмоқда. Бошқа соҳаларда қисқаришлар давом этаётган бир пайтда, ахборот технологиялари соҳасида мутахассислар сони тобора кўпайиб бормоқда. Меҳнат бозорида ахборот-коммуникация технологиялари мутахассисларига бўлган эҳтиёж жуда юқори.

Сўнгги йилларда ҳар бир абонент юқори тезликдаги интернет, сифатли алоқанинг талабгорига айланди. Шу кунларда бу талабни бажариш учун ҳукумат соҳага ҳар қачонгидан ҳам катта эътиборини қаратган. Сўнгги бир йил мобайнида соҳани ривожлантиришга оид 20 дан зиёд ҳукумат даражасидаги меъёрий-ҳуқуқий ҳужжатлар қабул қилинди. Соҳада технологик жараёнларни ва инфратузилмани модернизациялаш бўйича ислоҳотларнинг бош мақсади алоқа хизматлари турларини кенгайтириш ва сифатини оширишдан иборат.

Бошқарув жараёнлари, бизнес соҳасига, турмуш тарзимизга ахборот технологияларининг жорий қилинаётгани ўз навбатида, соҳа ходимларидан юксак маҳорат ва иқтидор, изланиш, интилиш, ташаббускорлик ҳамда фидоийликни талаб этади.

Ушбу ҳужжатлар мамлакатимиз иқтисодиётини ахборот технологиялари ва телекомуникацияларни жорий этиш орқали ривожлантиришга қаратилган экан, бизнинг соҳа мутахассисларидан катта ғайрат ва куч талаб этилади.

**Қадрли ҳамкасблар!**

Юртимизда Иккинчи жаҳон уруши қатнашчиларини ҳар томонлама қўллаб-қувватлашдек умуминсоний қадрият бевосита соҳага – алоқачи фахрийлар фаолиятига ҳам дахлдор. Зеро алоқачилар машаққатли кунларда жанг майдонида юксак жасорат намойиш қилганлар. Фурсатдан фойдаланиб барчангизни юртимизда кенг нишонланаётган, эзгу анъанага айланган Хотира ва қадрлаш куни байрами билан муборакбод этаман.

Касб байрами муносабати билан соҳамизнинг юқори даражага юксалиши йўлида фаолият юритаётган, меҳнатда алоҳида ўрнак кўрсатган бир гуруҳ ҳамкасбларимиз касбга оид идоравий мукофотлар билан тақдирланишди.

Рухсатингиз билан бугунги маросимда ушбу мукофотларни ўз эгаларига топширамиз.

Ҳурматли ҳамкасблар, Сизларга тинчлик-тотувлик, соғлик-саломатлик, соҳа ривожи йўлида олиб бораётган меҳнатингизда муваффақиятлар тилайман.